KIRJALLINEN KYSYMYS E-2602/99 esittäjä(t): Ilda Figueiredo (GUE/NGL) komissiolle. Muiden Euroopan unionin jäsenvaltioiden kansalaisten pääsy Luxemburgin julkisiin virkoihin.



Virallinen lehti nro 225 E , 08/08/2000 s. 0181 - 0182



KIRJALLINEN KYSYMYS E-2602/99 esittäjä(t): Ilda Figueiredo (GUE/NGL) komissiolle (11. tammikuuta 2000) Aihe: Muiden Euroopan unionin jäsenvaltioiden kansalaisten pääsy Luxemburgin julkisiin virkoihin Vastauksessaan Sérgio Ribeiron esittämään kysymykseen nro E-4067/98(1) komissio ilmoitti 19. maaliskuuta 1999, että jäsenvelvoitteiden täyttämättä jättämistä koskeva kanne Luxemburgia vastaan etenee EY:n perustamissopimuksen 171 artiklan mukaisesti. Tämän vuoden toisella puoliskolla pääosasto V ilmoitti CLAE:lle (luxemburgilainen siirtolaisjärjestöjen yhteistyöelin), että Luxemburgin viranomaisten jo hyväksymästä lainsäädännöstä huolimatta on osoittautunut, että yhä on esteitä muista jäsenvaltioista kotoisin olevien siirtolaisten pääsylle luxemburgilaisiin julkisiin virkoihin. Luxemburgin kaupunki on juuri käynnistänyt kilpailun useiden virkojen täyttämiseksi (kilpailua koskeva ilmoitus on julkaistu 17. marraskuuta ja määräaika hakemusten jättämiselle on 24. joulukuuta 1999). Hakijoilta edellytetään Luxemburgin kansalaisuutta. Tämän johdosta kysyn komissiolta, mikä on asian tämänhetkinen tilanne? (1) EYVL C 297, 15.10.1999, s. 128. Anna Diamantopouloun komission puolesta antama vastaus (17. helmikuuta 2000) Komissio ilmoittaa arvoisalle parlamentin jäsenelle, että 17 päivänä toukokuuta 1999 hyväksytyn lain johdosta komissio on keskeyttänyt jäsenyysvelvoitteiden rikkomisesta johtuvan menettelyn. Kyseisessä laissa on nimittäin säädetty, että Luxemburgin kansalaisuutta ei edellytetä yhteisön kansalaisilta, jotka hakevat työpaikkaa tutkimuksen, opetustyön, terveydenhoidon, maakuljetusten, posti- ja teleliikenteen sekä veden-, sähkön- ja kaasunjakelun alalla. On syytä huomauttaa, että yhteisöjen tuomioistuimen 2.7.1996 antama tuomio(1) koskee vain näitä aloja, joihin komissio oli rajoittanut aloittamansa rikkomisesta johtuvan menettelyn komission tiedonannossa 88/C72/02(2) esitetyn kokonaisvaltaisen lähestymistavan mukaisesti. Kun kyseessä ovat työpaikat valtion tai kuntien hallinnossa (kuten on asian laita tässä käsitellyssä kilpailuilmoituksessa), kansallisten viranomaisten on arvioitava tapauskohtaisesti tiettyyn työpaikkaan liittyvien tehtävien ja velvollisuuksien perusteella, onko sovellettava EY:n perustamissopimuksen 39 artiklan 4 kohtaa (ent. 48 artikla). Kyseisessä arvioinnissa on käytettävä yhteisöjen tuomioistuimen määrittämiä ja sen valvonnassa laadittuja kriteerejä.(3) Komissio tutkii parhaillaan pääsyä jäsenvaltioissa sellaisiin julkishallinnon virkoihin, jota eivät kuulu edellä mainittuihin aloihin. Tutkimuksessa keskitytään tarkastelemaan jäsenvaltioiden säännöstöä. On huomattava, että tätä asiaa koskevaa yhteisön säännöstöä sovelletaan jäsenvaltioiden oikeusjärjestelmissä suoraan ja ensisijaisesti. Näin ollen unionin kansalaiset voivat vedota vapaata liikkuvuutta koskevaan oikeuteensa asioidessaan kansallisten viranomaisten kanssa. (1) Asia C-473/93, Komissio v. Luxemburg, Kok. 1996, s. I-3207. (2) EYVL C 72, 18.3.1988. (3) Ks. yhteisöjen tuomioistuimen edellä mainitun tuomion 27 kohta.